b'\n_START_ARTICLE_\nSkaitovas\n_START_SECTION_\nTurinys\n_START_PARAGRAPH_\nFilmo veiksmas prasideda 1995\xc2\xa0m. Vokietijoje, kada teisininkas Michaelis Bergas va\xc5\xbeiuoja autostrada susitikti su dukra Julija. Prisiminimai nukelia j\xc4\xaf \xc4\xaf 1958\xc2\xa0m., kai Michaeliui buvo 15. Vien\xc4\x85 dien\xc4\x85 pakeliui i\xc5\xa1 mokyklos jis staiga pasijuto blogai ir vienintelis \xc5\xbemogus, kuris pri\xc4\x97jo jam pad\xc4\x97ti ir pareiti \xc4\xaf namus buvo tramvajaus kontrolier\xc4\x97 Hana. Po 3 m\xc4\x97nesi\xc5\xb3, pasveik\xc4\x99s nuo skarlatinos, Michaelis nuvyksta jai pad\xc4\x97koti. Pajut\xc4\x99s vyresnei moteriai trauk\xc4\x85, jis aplanko j\xc4\x85 ir sekan\xc4\x8di\xc4\x85 dien\xc4\x85. Netrukus Michaelis ir 36 met\xc5\xb3 am\xc5\xbeiaus Hana tampa meilu\xc5\xbeiais. Jie kartu leid\xc5\xbeia i\xc5\xa1tisas dienas, o Hana da\xc5\xbenai pra\xc5\xa1o Michaelio jai garsiai skaityti \xc4\xafvairias knygas, pati tuo tarpu atsisakydama tai daryti. Judviej\xc5\xb3 romanas trunka kelet\xc4\x85 m\xc4\x97nesi\xc5\xb3, kol vien\xc4\x85 dien\xc4\x85 Michaelis randa Hanos but\xc4\x85 tu\xc5\xa1\xc4\x8di\xc4\x85._NEWLINE_1966-ieji metai. Michaelis studijuoja teis\xc4\x99 universitete ir su grupe, vadovaujama profesoriaus Rolho, vyksta \xc4\xaf kit\xc4\x85 miest\xc4\x85 steb\xc4\x97ti teismo proceso. Teismo sal\xc4\x97je sukr\xc4\x97stas Michaelis tarp kaltinam\xc5\xb3j\xc5\xb3 atpa\xc5\xbe\xc4\xafsta ir Han\xc4\x85. Paai\xc5\xa1k\xc4\x97ja, kad karo metais ji buvo kalini\xc5\xb3 pri\xc5\xbei\xc5\xabr\xc4\x97toja Osvencimo koncentracijos stovykloje ir dabar kartu su dar 5 moterimis yra teisiama d\xc4\x97l 300 moter\xc5\xb3, \xc5\xbeuvusi\xc5\xb3 bombardavimo sukelto gaisro metu, kuomet pri\xc5\xbei\xc5\xabr\xc4\x97tojos j\xc5\xb3 nei\xc5\xa1leido i\xc5\xa1 u\xc5\xbedarytos ba\xc5\xbeny\xc4\x8dios. Teisme \xc5\xa1ios moterys kalt\xc4\x99 ver\xc4\x8dia Hanai, tvirtindamos, jog \xc5\xa1i buvo vyriausioji ir b\xc5\xabtent ji para\xc5\xa1\xc4\x97 \xc4\xafvyki\xc5\xb3 raport\xc4\x85. Michaelis, prisimin\xc4\x99s nuolatin\xc4\xaf Hanos pra\xc5\xa1ym\xc4\x85 jai skaityti, staiga supranta, jog \xc5\xa1i yra nera\xc5\xa1tinga, taigi negal\xc4\x97jo para\xc5\xa1yti raporto ir jos kalt\xc4\x97 n\xc4\x97ra didesn\xc4\x97 nei kit\xc5\xb3 pri\xc5\xbei\xc5\xabr\xc4\x97toj\xc5\xb3, ta\xc4\x8diau pati Hana nuslepia fakt\xc4\x85, kad nemoka ra\xc5\xa1yti ir yra nuteisiama kal\xc4\x97ti iki gyvos galvos, tuo tarpu kitos pri\xc5\xbei\xc5\xabr\xc4\x97tojos gauna gerokai \xc5\xa1velnesnes bausmes._NEWLINE_Hanai atsid\xc5\xabrus kal\xc4\x97jime, Michaelis ketina j\xc4\x85 aplankyti, ta\xc4\x8diau pakeliui persigalvoja._NEWLINE_Pra\xc4\x97jus 10 met\xc5\xb3, Michaelis, i\xc5\xa1siskyr\xc4\x99s su \xc5\xbemona, pradeda si\xc5\xb3sti Hanai \xc4\xaf kal\xc4\x97jim\xc4\x85 audio kasetes su paties \xc4\xafskaitytomis knygomis. Supratusi, kas yra siunt\xc4\x97jas, Hana ima mokytis skaityti ir ra\xc5\xa1yti jam trumpus lai\xc5\xa1kus, nors Michaelis niekada jos neaplanko ir neatsako \xc4\xaf lai\xc5\xa1kus._NEWLINE_Pra\xc4\x97jus daugiau kaip 20 met\xc5\xb3 nuo teismo, Hanos bausm\xc4\x97 sutrumpinama ir j\xc4\x85 ketinama i\xc5\xa1leisti \xc4\xaf laisv\xc4\x99. Kal\xc4\x97jimo administracija kreipiasi \xc4\xaf Michael\xc4\xaf pagalbos Hanai adaptuojantis visuomen\xc4\x97je, nes jis vienintelis \xc5\xbemogus, palaik\xc4\x99s su ja ry\xc5\xa1\xc4\xaf. Po ilg\xc5\xb3 dvejoni\xc5\xb3 Michaelis nuvyksta \xc4\xaf kal\xc4\x97jim\xc4\x85 ir jiedu susitinka po 28 met\xc5\xb3 pertraukos. Po pokalbio supratusi, kad laisv\xc4\x97je jos niekas nelaukia, Hana nusi\xc5\xbeudo, likus dienai iki paleidimo. I\xc5\xa1 paskutinio lai\xc5\xa1ko Michaelis su\xc5\xbeino, kad Hana savo santaupas (7 t\xc5\xabkstan\xc4\x8dius marki\xc5\xb3) pra\xc5\xa1o j\xc4\xaf perduoti vienintelei gaisre i\xc5\xa1gyvenusiai moteriai. Michaelis nuvyksta \xc4\xaf Niujork\xc4\x85, ta\xc4\x8diau ie\xc5\xa1koma moteris jau mirusi, o jos dukt\xc4\x97 atsisako priimti pinigus. Jie kartu nusprend\xc5\xbeia juos Hanos vardu paaukoti fondui, kovojan\xc4\x8diam su nera\xc5\xa1tingumu._NEWLINE_Filmo pabaigoje Michaelis su savo dukterimi aplanko Hanos kap\xc4\x85 ir pradeda jai pasakoti judviej\xc5\xb3 istorij\xc4\x85.'